Առաջարկություններ փորձագետներից Պետքարտուղարության վերակազմակերպման մասին
ԱՄՆ-ի պետքարտուղար Ռեքս Թիլերսոնը խոստացել էր վերակազմակերպել Պետքարտուղարության համակարգը: Օրերս ԱՄՆ-ի Ներկայացուցիչների պալատի արտաքին հարաբերությունների հանձնաժողովի նախագահ Էդ Ռոյսն ու մի շարք նախկին դեսպաններ հրապարակել են զեկույց, ուր հանդես են եկել այս հարցի շուրջ մի շարք առաջարկներով:
ԱՄՆ-ի Ներկայացուցիչների պալատի արտաքին հարաբերությունների հանձնաժողովի նախագահ Էդ Ռոյսը հայտարարել է, որ չի աջակցում ԱՄՆ-ի պետքարտուղարությանն ու Միջազգային զարգացման գործակալությանը տրամադրվող միջոցների կրճատումը, որը առաջարկում է Թրամփի վարչակազմը: «Երբ վարչակազմը հայտարարեց, որ նախատեսում է 30 տոկոսանոց կրճատում, ես արտահայտեցի իմ մտահոգությունները և ընդգծեցի, որ մենք պետք է աջակցենք պայքարն ահաբեկչության դեմ, օրենքի գերակայությունը, մարդասիրական ծրագրերը և հաշվի առնենք բոլոր այն աճող մարտահրավերները, որոնց մենք ականատես ենք»,- ասել է կոնգրեսական Ռոյսը։ Կոնգրեսական Ռոյսը կոչ է արել պետքարտուղար Թիլերսոնին արագ լրացնել բոլոր բարձրաստիճան թափուր մնացած պաշտոնները Պետքարտուղարությունում, ինչպես նաև թափուր տեղերում նշանակել դեսպանների: «Պետքարտուղարության աշխատակիցներին անհրաժեշտ է արդյունավետ համակարգ, որպեսզի նրանք կարող լինեն իրականացնել վարչակազմի քաղաքականությունը և կատարեն իրենց վրա դրված ազգային անվտանգության պարտականությունները»,- նշել է կոնգրեսականը: Զեկույցի պատրաստմանը մասնակցել են նախկին դեսպաններ, ինչպես հանրապետական, այնպես էլ՝ դեմոկրատական կուսակցությունից: Ըստ նրանց, Պետքարտուղարությունը պետք է բարելավի իր աշխատանքը՝ կրճատելով գործող բյուրոների և բաժինների թիվը և վերապատրաստելով միջին ու վերին օղակների դիվանագետներին: «Մենք չենք կարող թույլ տալ ունենալ թուլացած, վատ կառավարվող, ֆինանսավորման պակաս ունեցող, վարչականացված ու համապատասխան գիտելիք չունեցող Պետքարտուղարություն: Մենք պետք է այն վերականգնենք, ուժեղացնենք ու օգնենք, որ գործի ավելի արդյունավետ»,- նշել է նախկին դեսպան Չեսթեր Քրոքերը: Պետքարտուղարության ֆինանսական բաժնի նախկին աշխատակից Բրեդ Հիգգինգսի կարծիքով էլ, սեպտեմբերի 11-ի ահաբեկչություններից հետո Պետքարտուղարությունը սկսեց ահռելի միջոցներ ծախսել դիվանագիտական ոլորտում անվտանգության ապահովման համար: «Մենք այժմ ավելի շատ ապահովում ենք Պետքարտուղարության անվտանգությունը, քան ապահովում ենք նրա բնականոն աշխատանքը: Այս խնդիրը պետք է քննարկել»,- հայտնում է Հիգգինսը: Բոլոր փորձագետներն էլ համաձայն են, որ այսօր դիվանագիտությունը շատ ավելի կարևոր է, քան երբևէ, որպեսզի պաշտպանվեն ամերիկացիների շահերը և որ ամերիկյան զորքերը չներգրավվեն նոր պատերազմների մեջ: